SIKAR SAND : यह हकीकत है सीकर शहर के राधाकिशनपुरा क्षेत्र की। श्वेता और उसके पति जगदीश ने घायल सांड को हिंसक से पालतू बना दिया है.

सीकर.

लंबे सींग वाले आवारा सांड को नजदीक पाकर भला किसको डर नहीं लगता। अच्छे-अच्छों के पसीने छूट जाते हैं। लेकिन, सीकर में एक सांड ऐसा भी है जो प्यार और दुलार के कारण सबका चहेता बना हुआ है।

बानगी यह है कि एक दम्पती परिवार की अनूठी सेवा ने उसे हिंसक से पालतू बना दिया है और पिछले दो महीने से वह घर छोड़कर कहीं नहीं जा रहा है तथा घर के आंगन में बच्चे के साथ खेल रहा है।

जी हां, सुनने में भले ही अजीब लग रहा है, लेकिन यह हकीकत है सीकर शहर के राधाकिशनपुरा क्षेत्र की। यहां श्वेता और उसके पति जगदीश द्वारा इस घायल जानवर की जा रही अनूठी सेवा के लोग कायल तो हैं ही, साथ में वे इस बात से काफी खुश भी हैं कि है कि हिंसक और आवारा घूमने वाला सांड अब उनके खेतों में नहीं आता और इस वजह से उनकी फसल भी बच रही है। दंपती का मानना है कि प्यार की भाषा बेजुबान भी समझते हैं। ऐसे में यदि उनको अपनापन मिले तो वे भी हिंसक प्रवृति को छोड़कर परिवार में सदस्यों की तरह घुल-मिलकर रह सकते हैं।

अपने खर्चे पर जुटाते व्यवस्था

दो महीने पहले किसी ने धारधार हथियार से हमला कर सांड को घायल कर दिया था। इसके बाद सांड भी हिंसक हो गया था। लेकिन, पैर जख्मी होने के कारण वह चल नहीं पा रहा था। श्वेता के कहने पर जगदीश ने किसी पशु चिकित्सक को बुलाकर इसका उपचार शुरू करवा दिया।

इसके चार-पांच दिन बाद दंपती ने अपने जान-पहचान वालों के साथ मिलकर सांड को घर के अंदर ले आए। तब से सांड के चारा-पानी से लेकर उसके इलाज तक की जिम्मेदारी दोनों अपने खर्चे पर जुटा रहे हैं। अब स्थिति यह है कि इनका तीन साल का बच्चा और बाकी के लोग भी इस आवारा सांड के इर्द-गिर्द ही घूमते रहते हैं। लेकिन मजाल है कि सांड ने दो महीनों में इनको कभी जख्मी किया हो।

सरकारी विभागों पर तमाचा

बिना स्वार्थ बेजुबान की हो रही सेवा दो सरकारी विभागों के लिए भी सबक का काम कर रही है। क्योंकि जिलेभर में पांच से छह हजार के करीब आवारा जानवर हैं। जिनकी संभाल का जिम्मा न तो नगर परिषद सही ढंग से उठा पा रही है और न ही घायल हो जाने पर इन जानवरों को भर्ती करने की सुविधा पशु चिकित्सालय उपलब्ध करा पा रहा है। ऐसे में दोनों ही विभागों के मुंह पर तमाचा है कि कम संशाधन होने के बावजूद भी किसी बेजुबान पशु की उचित देखरेख की जा सकती है।